《左阙雪后古柏下有作》
明代·李东阳

长安城中雨成雪，退食冲寒过东阙。苍然古柏势横空，数尺盘拿成百折。

玉龙战罢缠碧绡，流涎喷沫疑不飘。仙人掌上露初冻，五老峰头冰未消。

飞花拂面吹还转，步屧穿林印犹浅。鹤氅衣轻动欲翻，水精帘重寒初捲。

风骨昂藏夐出尘，俨如佩玉抱长绅。须知世有后凋质，元是仙家不老身。

作者简介：李东阳（1447年－1516年），字宾之，号西涯，谥文正，明朝中叶重臣，文学家，书法家，茶陵诗派的核心人物。湖广长沙府茶陵州（今湖南茶陵）人，寄籍京师（今北京市）。天顺八年进士，授编修，累迁侍讲学士，充东宫讲官，弘治八年以礼部侍郎兼文渊阁大学士，直内阁，预机务。立朝五十年，柄国十八载，清节不渝。文章典雅流丽，工篆隶书。有《怀麓堂集》、《怀麓堂诗话》、《燕对录》。